The Alchemy

"The Alchemy" (בעברית: "הָאַלְכִּימְיָה") הוא שיר שהוקלט על ידי הזמרת-יוצרת האמריקאית טיילור סוויפט. את השיר הוציאה ב-19 באפריל 2024 לאור חברת התקליטים ריפבליק רקורדס, כרצועה ה-15 מתוך אלבומה ה-11 של סוויפט, The Tortured Poets Department.

 רקע 
ב-21 באוקטובר 2022 פרסמה סוויפט את אלבומה העשירי, Midnights, שזכה להצלחה אדירה והפך למוקד התעניינות גדול בקרב כלי התקשורת בעולם. ביום הראשון לצאתו הושמע כ-186 מיליון פעמים בספוטיפיי – שיא כל הזמנים. בשנת 2023 הוציאה את Speak Now (Taylor's Version) ואת  כחלק מפרויקט הקלטת כל ששת אלבומיה הראשונים מחדש עקב מחלוקת המאסטרס שלה עם חברת התקליטים ביג משין רקורדס. ב-4 בפברואר נערך טקס פרסי גראמי ה-66 בו הועמד Midnights לכמה פרסים שונים. כמה ימים לפני הטקס שינתה סוויפט את תמונת הפרופיל שלה ברשתות החברתיות לתצלום בשחור-לבן. מעריצים רבים סברו כי היא עתידה להכריז על מועד הוצאתו של Reputation (Taylor's Version), ההקלטה החוזרת של אלבום האולפן השישי שלה, Reputation (2017), שאופיין באותם צבעים. בד בבד הייתה באתר האינטרנט של סוויפט מעין תקלה, שדיווחה על קוד HTTP 321. בנוסף, נרשם על הצג קוד שגיאה אחר בשם "hneriergrd", שפוענח מאוחר יותר על ידי הסוויפטיז בתהליך אנגרמה כ-"Red herring", מונח המתאר אדם שמנסה להסיח את דעת הקהל מפתרון הבעיה האמיתית. קוד המקור של האתר היה בג'יבריש.

בטקס פרסי גראמי ה-66 זכתה סוויפט בשני פרסים עבור "אלבום הפופ הווקאלי הטוב ביותר" ו"אלבום השנה". בנאום הזכייה הראשון שלה הכריזה על תאריך צאתו של The Tortured Poets Department, וסיפרה כי היא עבדה על יצירתו עוד מ-2022. עטיפתו הרשמית הועלתה לחשבונות השונים שלה ברשתות החברתיות יחד עם צילום של פתק לבן בכתב יד, אשר שילב תרגומים לאנגלית מקוד המקור של אתר האינטרנט ה"תקול" שלה:

ב-6 בפברואר 2024 חשפה סוויפט את רשימת הרצועות באלבום. "The Alchemy" הוכלל כרצועה ה-15 שלו. ב-11 באפריל נודע כי אורך השיר עומד על שלוש דקות ושש עשרה שניות.

 כתיבה וניתוח מוזיקלי 

"The Alchemy" הוא שיר בסגנון אלקטרופופ ופופ רוק, עם השפעות R&B במלודיה שלו. המנגינה מורכבת מתופים מהדהדים ושירה מרובדת. וויל הודג'קינסון מהטיימס כתב שיש לשיר הפקה חלומית ורומנטית שמזכירה את סגנונה של הזמרת האמריקאית סטיבי ניקס, בעוד אנני זלסקי תיארה את הצליל כמעורפל.

מילות השיר משתמשות בדימויים נרחבים של פוטבול כדי לתאר את ימיה הפורחים של מערכת יחסים חדשה. סוויפט אומרת לאהובה החדש שהיא מוכנה להתחייב למערכת היחסים: ("So when I touch down/ Call the amateurs and cut 'em from the team" – היא אומרת שהיא תעיף מ"הקבוצה" את האנשים הלא רציניים כך שרק היא ואהובה יישארו) ומודה שאין לה ברירה אחרת ("Honestly, who are we to fight the alchemy?" – האלכימיה בשיר משמשת כמילה נרדפת לגורל, לישות או משהו שחזק מהזוג). בגשר, סוויפט מתארת סצנת ניצחון: מושא אהבתה, זוכה באליפות הפוטבול ("Shirts off, and your friends lift you up, over their heads"). לבסוף, הוא רץ לעבר ה"גביע" שלו, מטאפורה בפני עצמה. "Where's the trophy? He just comes, running over to me" – סוויפט אומרת שהיא הגביע של אהובה ושהוא רץ אליה כשהוא מנצח.

מבקרים רואים ב-"The Alchemy" כשיר האהבה השמח היחיד באלבום שעוסק בעיקר בשברון לב. מבקרת הספרות סטפני ברט זיהתה את "The Alchemy" כאחת משלוש הרצועות היחידות באלבום The Tortured Poets Department: The Anthology שאינן עוסקות ברומן כושל, כאשר הרצועות האחרות הן "So High School" ו-"Robin". שאנון קרלין מטיים כתבה כי מיקומה של הרצועה קרוב לסוף האלבום הסטנדרטי מראה שסוויפט מוכנה "להילחם שוב עם הבחור החדש והייחודי הזה" לאחר שפירטה על מאהבים לשעבר ברצועות הקודמות ("These blokes warm the benches/ We've been on a winning streak"). לורן האף מאנטרטיימנט ויקלי הסכימה, ואמרה כי "The Alchemy", שהוצב אחרי "שירים על כאב לב כל כך נורא שסוויפט משווה אותם ל'דום לב' באפילוג שלה", סימן "סוג טוב" של "שיגעון". נינה מיאשיטה מווג אוסטרליה אמרה שהמילים נראות כמשוותות בין הכימיקלים המשחררים המוח בזמן משחק ספורט לבין אלה המשתחררים בזמן אהבה.
 ביקורות 

הביקורות על השיר התנגדו בעיקר לכתיבה שלו. חלק מהמבקרים, כמו ספנסר קורנהארבר שכותב עבור האטלנטיק, קרל וילסון מסלייט, וג'ון וולמאכר מביטס פר מינט , ראו את דימויי הפוטבול כחלשים, "נוראיים" ו"מוגזמים". ניל מקורמיק שכותב עבור טלגרף אמר שהשיר מכיל "משחקי מילים ספורטיביים מוגזמים ולא מקוריים". בכתב עבור הפייננשל טיימס, לודוויץ' האנטר-טילני אמר שהשיר חוזר על עצמו וסבר כי נעשה שימוש שגוי בשם השיר. לינדזי זולדז מהניו יורק טיימס תיארה את השיר כ"חסר משקל". ברט היה חיובי יותר, וטען שהמטאפורות של פוטבול הן "פלרטטוניות" ואת המסר הכללי כמכיל "כיף, תקווה וסבלנות".

ביקורות שהיו חיוביות יותר התמקדו בהפקה. יו ג'י פאדלס מ-Sputnikmusic טען ש-"The Alchemy" הוא שיר "תוסס וטעון באופן אישי", אך מתח ביקורת על "ההגשה המעוותת המדומה". וולמכר שיבח את הצליל כ"נינוח ואלגנטי" ואמר ש"מצב הרוח של היצירה" מפצה על המילים. הודג'קינסון נתן לשיר דירוג של חמישה כוכבים, ושיבח את היותו "אפי אך אינטימי, כמו הסצנה האחרונה בסרט שובר קופות". ג'ייסון ליפשוץ מבילבורד דירג את כל 31 הרצועות של האלבום The Tortured Poets Department: The Anthology, והציב את "The Alchemy" במקום ה-21, הוא כינה אותו "שיר אהבה נוצץ". אלכס הופר מ-American Songwriter תיאר את השיר כ"משוטט וסקסי".

 הצלחה מסחרית 
לאחר יציאתו, "The Alchemy" הגיע למקום ה-13 במצעד הבילבורד הוט 100 האמריקאי, שם השיר והקטעים מהאלבום הפכו את סוויפט לאמנית הראשונה שכבשה את כל 14 המקומות הראשונים במצעד. באוסטרליה, השיר פתח בשיאו במקום ה-18 במצעד הסינגלים של ARIA והפך את סוויפט לאמנית עם מספר השירים הרב ביותר שנכנסו לטופ 50 בשבוע אחד עם 29 שירים. במקומות אחרים, "The Alchemy" הגיע למקום ה-19 במצעד הבילבורד הגלובלי 200 ונכנס למצעד במדינות נוספות: ניו זילנד (19), קנדה (21), פורטוגל (41), שווייץ (46), שוודיה (65), וצרפת (157). הוא גם הגיע למקום ה-23 במצעד שירי הסטרימינג הבריטי ולמקום ה-39 ברשימת 100 הסינגלים הדיגיטליים המובילים של יוון.

 קרדיטים 

הקרדיטים נלקחו מהערות האלבום The Tortured Poets Department.
 טיילור סוויפט – שירה, כתיבה, הפקה
 ג'ק אנטונוף – הפקה, כתיבה, תופים, תכנות, כלי הקשה, סינתיסייזר, גיטרה חשמלית, קולות רקע, צ'לו
 סרבן גניאה – מיקסינג
 ברייס בורדון – מיקסינג
 לורה סיסק – הקלטה
 אולי ג'ייקובס – הקלטה
 ג'ון שר – הקלטה
 ג'ק מאנינג – הקלטה
 כריסטופר רו – מהנדס קול
 שון האצ'ינסון – הקלטה, תופים
 רנדי מריל – מאסטרינג
 מיקומי שיא 

 לקריאה נוספת 


קישורים חיצוניים

 הערות שוליים 

קטגוריה:שירי טיילור סוויפט
קטגוריה:שירים באנגלית
קטגוריה:שירים שנכתבו על ידי ג'ק אנטונוף
קטגוריה:שירים שנכתבו על ידי טיילור סוויפט
קטגוריה:שירים שהופקו על ידי ג'ק אנטונוף
קטגוריה:שירים שהופקו על ידי טיילור סוויפט
קטגוריה:שירים על מדע